ଦେଶର ଏହି ଘଡି଼ସନ୍ଧି ମୁହୂର୍ତ୍ତରେ କଳିଙ୍ଗନଗରରେ ଥିବା ଶିଳ୍ପ ସଂସ୍ଥାମାନେ ଅମ୍ଳଜାନ ଯୋଗାଣ କରି ଅନେକ ଜୀବନ ରକ୍ଷା କରିଛନ୍ତି । ଏଥି ପାଇଁ ଯାଜପୁର ଜିଲ୍ଲାବାସୀମାନେ ନିଜକୁ ଗର୍ବିତ ମନେକରୁଛନ୍ତି ।
ଟାଟା ଷ୍ଟିଲ୍ ନିଜ କଳିଙ୍ଗନଗର ପ୍ଲାଣ୍ଟରୁ ୨୦ଟି କଣ୍ଟେନର କେବଳ ବିଶାଖାପାଟଣାକୁ ପଠାଇଛି ।
Share this:
ଯାଜପୁରଃ କୋଭିଡ୍ ମହାମାରୀର ଦ୍ୱିତୀୟ ଲହର ସହ ସାରା ଦେଶ ମୁକାବିଲା କରୁଥିବା ବେଳେ ବିଭିନ୍ନ ରାଜ୍ୟରେ ଦେଖାଦେଇଥିବା ଘୋର୍ ଅକ୍ସିଜେନ୍ ସଙ୍କଟକୁ ଦୂର କରିବାରେ ପ୍ରମୁଖ ଭୂମିକା ନିଭାଇଛନ୍ତି କଳିଙ୍ଗନଗରର ଶିଳ୍ପ ସଂସ୍ଥାମାନେ । ଏହି ଜାତୀୟ ବିପର୍ଯ୍ୟୟ ସମୟରେ ଏଠାକାର ଇସ୍ପାତ୍ କମ୍ପାନୀଗୁଡ଼ିକ ବାହାର ରାଜ୍ୟକୁ ଅକ୍ସିଜେନ୍ ଯୋଗାଇଦେଇ ପ୍ରଶଂସାର ପାତ୍ର ହୋଇଛନ୍ତି ।
କଳିଙ୍ଗନଗରରେ ଥିବା ଟାଟା ଷ୍ଟିଲ୍ ପକ୍ଷରୁ କୋଭିଡ୍ ଚିକିତ୍ସା ପାଇଁ ଓଡି଼ଶା ସମେତ ବିଭିନ୍ନ ରାଜ୍ୟକୁ ବହୁ ମାତ୍ରାରେ ଲିକ୍ୟୁଡାଇଜ୍ଡ ମେଡିକାଲ୍ ଅକ୍ସିଜେନ୍ ଯୋଗାଇ ଦିଆଯାଇଛି । ଟାଟା ଷ୍ଟିଲ ପକ୍ଷରୁ ଦୈନିକ ପ୍ରାୟ ୫୦୦ରୁ ୬୦୦ ଟନ୍ ଲିକ୍ୟୁଇଡ୍ ମେଡିକାଲ୍ ଅକ୍ସିଜେନ୍ ଯୋଗାଇ ଦେବାର ଲକ୍ଷ୍ୟ ଧାର୍ଯ୍ୟ ହୋଇଛି । ଓଡି଼ଶା ସମେତ ଉତ୍ତର ପ୍ରଦେଶ, ମଧ୍ୟ ପ୍ରଦେଶ, ଆନ୍ଧ୍ର ପ୍ରଦେଶ, ତେଲେଙ୍ଗାନା, ବିହାର, ଝାଡ଼ଖଣ୍ଡ ଓ ପଶ୍ଚିମ ବଙ୍ଗ ଆଦି ରାଜ୍ୟକୁ ଲିକ୍ୱିଡ୍ ମେଡିକାଲ୍ ଅକ୍ସିଜେନ୍ ଯୋଗାଇ ଦେଉଛନ୍ତି ଟାଟା ଷ୍ଟିଲ୍ କର୍ତ୍ତୃପକ୍ଷ।
"ଜାମସେଦପୁର, କଳିଙ୍ଗନଗର ଓ ଢେଙ୍କାନାଳରେ ଟାଟା ଷ୍ଟିଲ୍ ଦ୍ବାରା ପରିଚାଳିତ ଇସ୍ପାତ୍ କାରଖାନା ତତ୍ତ୍ବାବଧାନରେ ରାଜ୍ୟ ଓ ରାଜ୍ୟ ବାହାରକୁ ଅକ୍ସିଜେନ୍ ଯୋଗାଇ ଦିଆଯାଉଛି । ଏହି ୟୁନିଟଗୁଡି଼କ ଦ୍ବାରା ପରିଚାଳିତ ହସପିଟାଲଗୁଡି଼କରେ ମଧ୍ୟ ରୋଗୀମାନଙ୍କୁ ଅକ୍ସିଜେନ୍ ସହିତ ବିଭିନ୍ନ ପ୍ରକାର ଆବଶ୍ୟକ ସ୍ବାସ୍ଥ୍ୟ ସେବା ଯୋଗାଇ ଦିଆଯାଉଛି । ଉଭୟ କେନ୍ଦ୍ର ଓ ରାଜ୍ୟ ସରକାରଙ୍କ ସହଯୋଗରେ ଟାଟା ଷ୍ଟିଲ ପକ୍ଷରୁ ନିଆଯାଇଛି ଏହି ପଦକ୍ଷେପ । କଳିଙ୍ଗନଗରରେ ଥିବା ଟାଟା ମେଡିକା ହସପିଟାଲରେ ଯାଜପୁର ଓ ଆଖପାଖ ଜିଲ୍ଲାର କୋଭିଡ୍ ଆକ୍ରାନ୍ତମାନଙ୍କୁ ଆଇସିୟୁରେ ରଖି ଚିକିତ୍ସା ସେବା ବି ଯୋଗାଇ ଦିଆଯାଉଛି," କହିଛନ୍ତି ଟାଟା ଷ୍ଟିଲର କର୍ପୋରେଟ୍ କମ୍ୟୁନିକେସନ ମୁଖ୍ୟ ସର୍ବେଶ୍ କୁମାର ।
ଅକ୍ସିଜେନ୍ କଣ୍ଟେନରଗୁଡି଼କୁ ରାଜ୍ୟ ସୀମା ପାର୍ କରାଇବାରେ ପୋଲିସ ସହାୟତା ଯୋଗାଇ ଦେଇଥିଲା ।
କଳିଙ୍ଗନଗରରେ ଥିବା ଜିନ୍ଦଲ୍ ଷ୍ଟେନଲେସ୍ ପକ୍ଷରୁ ମଧ୍ୟ ଏହି ପ୍ରୟାସ ଆରମ୍ଭ ହୋଇଛି । କଳିଙ୍ଗନଗର ସ୍ଥିତ ନୀଳାଚଳ ଇସ୍ପାତ୍ କାରଖାନା ପରିସରରେ ଥିବା ଅକ୍ସିଜେନ୍ ପ୍ଲାଣ୍ଟକୁ ତୁରନ୍ତ କାର୍ଯ୍ୟକ୍ଷମ କରିବାକୁ ସରକାରୀ ସ୍ତରରେ ନିଷ୍ପତ୍ତି ନିଆଯାଇଛି ।
ଏପ୍ରିଲ୍ ୨୨ ତାରିଖରୁ ୨୭ ତାରିଖ ଛଅ ଦିନ ମଧ୍ୟରେ କଳିଙ୍ଗନଗରରୁ ବାହାର ରାଜ୍ୟମାନଙ୍କୁ ମୋଟ୍ ୨୪ଟି ଅକ୍ସିଜେନ୍ କଣ୍ଟେନର୍ ପଠାଯାଇଥିବା ଜଣାପଡିଛି । ଟାଟା ଷ୍ଟିଲ୍ ନିଜ କଳିଙ୍ଗନଗର ପ୍ଲାଣ୍ଟରୁ ୨୦ଟି କଣ୍ଟେନର କେବଳ ବିଶାଖାପାଟଣାକୁ ପଠାଇଛି । ଫରିଦାବାଦକୁ ଦୁଇଟି, ପୁଣେକୁ ଗୋଟିଏ ଓ ଚେନ୍ନାଇକୁ ଗୋଟିଏ ଲେଖାଁଏ କଣ୍ଟେନର ବି ଯୋଗାଇ ଦେଇଛି । ଏଥି ପାଇଁ କଳିଙ୍ଗନଗର ପୋଲିସ୍ ପକ୍ଷରୁ ସବୁ ସୁରକ୍ଷା ଓ ସହାୟତା ଯୋଗାଇ ଦିଆଯାଇଛି ।
ଜିନ୍ଦଲ ଷ୍ଟେନଲେସ୍ ପକ୍ଷରୁ ଗତ ଚାରି ଦିନ ମଧ୍ୟରେ ବିଶାଖାପାଟଣାକୁ ଛଅଟି ଲିକ୍ୱିଡାଇଜ୍ଡ ମେଡିକାଲ ଅକ୍ସିଜେନ୍ କଣ୍ଟେନର୍ ଯୋଗାଇ ଦିଆଯାଇଛି । ଏପ୍ରିଲ୍ ୨୪ ଓ ୨୫ ତାରିଖରେ ଗୋଟିଏ ଲେଖାଁଏ ଏବଂ ୨୬ ଓ ୨୭ ତାରିଖରେ ଦୁଇଟି ଲେଖାଏଁ କଣ୍ଟେନର୍ ଯୋଗାଇ ଦିଆଯାଇଥିବା ସୂଚନା ମିଳିଛି । ଯାଜପୁର ଏସ୍.ପି.ଙ୍କ ନିର୍ଦ୍ଦେଶକ୍ରମେ ଯଖପୁରା ପୋଲିସ୍ ପକ୍ଷରୁ ଏଥି ପାଇଁ ସୁରକ୍ଷା ଓ ସହାୟତା ଯୋଗାଇ ଦିଆଯାଇଛି । ଏହି ଛଅଟି ଯାକ କଣ୍ଟେନର ବିଶାଖାପାଟଣାରେ ପହଞ୍ଚାଇବାରେ ସ୍ଥାନୀୟ ପୋଲିସ୍ ସହାୟତା କରିଥିଲା ।
ଯାଜପୁର ଏସ୍.ପି. ରାହୁଲ ପି.ଆର୍.
"ଶିଳ୍ପ ସଂସ୍ଥାମାନଙ୍କରୁ ଅକ୍ସିଜେନ୍ ପରିବହନ ପାଇଁ ବିଭିନ୍ନ ଜିଲ୍ଲା ତଥା ସମ୍ପୃକ୍ତ ଥାନାର ପୋଲିସ୍ ସବୁ ପ୍ରକାର ସୁରକ୍ଷା ଓ ସହାୟତା ଯୋଗାଇ ଦେଉଛି । ପୋଲିସ୍ ପକ୍ଷରୁ ଲିକ୍ୟୁଇଡ୍ ମେଡିକାଲ ଅକ୍ସିଜେନ୍ ଉତ୍ପାଦନକାରୀ ତଥା ଯୋଗାଣକାରୀ ସଂସ୍ଥାମାନଙ୍କୁ ଆବଶ୍ୟକୀୟ ସହଯୋଗ ଦିଆଯାଉଛି । ବାହାର ରାଜ୍ୟକୁ ଯାଉଥିବା ଅକ୍ସିଜେନ୍ କଣ୍ଟେନରଗୁଡି଼କୁ ରାଜ୍ୟ ସୀମା ପାର୍ କରାଇବାରେ ଆମେ ସହଯୋଗ ଯୋଗାଇ ଦେଉଛୁ," କହିଛନ୍ତି ଯାଜପୁର ଏସ୍.ପି. ରାହୁଲ ପି.ଆର୍. ।
କଳିଙ୍ଗନଗରର ଶିଳ୍ପ ସଂସ୍ଥାମାନଙ୍କ ଏହି କାର୍ଯ୍ୟ ପାଇଁ ଯାଜପୁର ଜିଲ୍ଲାବାସୀମାନେ ନିଜକୁ ଗର୍ବିତ ମନେକରୁଛନ୍ତି । "ଦେଶର ଏହି ଘଡି଼ସନ୍ଧି ମୁହୂର୍ତ୍ତରେ ଟାଟା ଷ୍ଟିଲ୍ ଓ ଜିନ୍ଦଲ ଷ୍ଟେନଲେସ୍ ପରି ଶିଳ୍ପ ସଂସ୍ଥାମାନେ ଓଡି଼ଶା ସମେତ ରାଜ୍ୟ ବାହାରକୁ ଅକ୍ସିଜେନ୍ ଯୋଗାଇ ନିଜ ମହନୀୟତାର ପରିଚୟ ଦେଇଛନ୍ତି । ଏଥି ପାଇଁ ଆମେ ଗର୍ବିତ ମନେକରୁଛୁ । ଶିଳ୍ପ ସଂସ୍ଥାଗୁଡ଼ିକୁ ସୁରକ୍ଷା ଓ ସହଯୋଗ ଯୋଗାଇ ଦେଇଥିବାରୁ ଜିଲ୍ଲା ପୋଲିସ ବି ଧନ୍ୟବାଦର ପାତ୍ର," କହିଛନ୍ତି ସ୍ଥାନୀୟ ବାସିନ୍ଦା ଭ୍ରମରବର ରାଉତ୍ ।
ଗତ ସପ୍ତାହକ ମଧ୍ୟରେ ଯାଜପୁର ଜିଲ୍ଲାରୁ ମୋଟ୍ ୩୦ଟି ଅକ୍ସିଜେନ୍ କଣ୍ଟେନର୍ ପଠାଯାଇଥିବା ଜଣାପଡିଛି । ପ୍ରତି କଣ୍ଟେନରରେ ହାରାହାରି ୨୦ ମ୍ୟାଟ୍ରିକ୍ ଟନ୍ ଅକ୍ସିଜେନ୍ ଥିବା ବେଳେ ବର୍ତ୍ତମାନ ସୁଦ୍ଧା ହାରାହାରି ୬୦୦ ମ୍ୟାଟ୍ରିକ୍ ଟନ୍ ଅକ୍ସିଜେନ୍ ରାଜ୍ୟ ବାହାରକୁ ପଠାଯାଇଥିବା ଜଣାପଡିଛି ।
CNN name, logo and all associated elements ® and © 2017 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2016. All rights reserved.
